bluuebunny/crossref_metadata_2025 huggingface dataset:
Ο ρόλος του διευθυντή-ηγέτη στο "Νέο Σχολείο" και οι αντιλήψεις των εκπαιδευτικών φυσικής αγωγής για ένα αποτελεσματικό σχολειό
Authors: Δεληγιαννίδου Τζένη
Published: September 2021

Λαμβάνοντας υπόψη τον κρίσιμο ρόλο της εκπαιδευτικής ηγεσίας στην αποτελεσματική λειτουργία του εκπαιδευτικού οργανισμού και τη διασφάλιση της αειφορίας του, η παρούσα έρευνα αποσκοπεί στο να σκιαγραφήσει το «προφίλ» του αποτελεσματικού διευθυντή-ηγέτη μιας σχολικής μονάδας αναφορικά με τις ηγετικές ικανότητες που συγκροτούν το πρότυπο της αποτελεσματικής ηγεσίας. Χρησιμοποιώντας ένα ερωτηματολόγιο προσαρμοσμένο στην ελληνική πραγματικότητα ρωτήθηκαν συνολικά 414 εκπαιδευτικοί (223 εκπαιδευτικοί Φυσικής Αγωγής και 191 διευθυντές/τριες) σχολείων της Πρωτοβάθμιας και της Δευτεροβάθμιας εκπαίδευσης των νομών Πιερίας και Ημαθίας με στόχο: α) να εντοπιστούν οι παράγοντες της αποτελεσματικής ηγεσίας όπου πρέπει να βελτιωθούν οι διευθυντές/τριες, β) να διερευνηθεί ο βαθμός ικανοποίησης των Ε.Φ.Α, από τη διοικητική ικανότητα των διευθυντών/τριών τους και γ) να βρεθεί ο βαθμός συμφωνίας ή ασυμφωνίας ανάμεσα στις αντιλήψεις των δυο ομάδων του ερευνητικού δείγματος αναφορικά με την αποτελεσματική διοίκηση των σχολείων. Μεταβλητές θεωρούνται όλες οι δηλώσεις του ερωτηματολογίου διαρθρωμένες σε παράγοντες αποτελεσματικής ηγεσίας. Η μέθοδος που χρησιμοποιήθηκε για να εντοπιστούν οι περιοχές στις οποίες πρέπει να βελτιωθούν οι διευθυντές/τριες είναι η ανάλυση χάσματος μεταξύ των δηλώσεων του ερωτηματολογίου που εκφράζουν ηγετικές ικανότητες που θεωρούνται σημαντικές από τους/τις συμμετέχοντες και του βαθμού που εφαρμόζονται στην πράξη από τους/τις διευθυντές/τριες. Σε όλες τις δηλώσεις του ερωτηματολογίου και για τις δυο ομάδες του ερευνητικού δείγματος βρέθηκαν αποκλίσεις ανάμεσα σε αυτό που θεωρείται σημαντικό και σε αυτό που τελικά εφαρμόζεται από τους/τις διευθυντές/τριες. Με τη μέθοδο της αυτοαξιολόγησης και της ετεροαξιολόγησης εντοπίστηκε σε γενικές γραμμές συμφωνία όσον αφορά στον βαθμό σημαντικότητας των παραγόντων του ερωτηματολογίου, αλλά και ασυμφωνία σχετικά με τον βαθμό εφαρμογής τους στην πραγματικότητα. Φάνηκε, επίσης, ότι οι αντιλήψεις των δύο ομάδων διαφοροποιούνται σε συνάρτηση με την ηλικία, την εμπειρία, την προϋπηρεσία στο ίδιο σχολείο και τη βαθμίδα του σχολείου, όχι, όμως, με την περιοχή του σχολείου και το φύλο. Τόσο οι Ε.Φ.Α. όσο και οι διευθυντές/τριες εκτιμούν ότι κατά την άσκηση του ρόλου τους οι διευθυντές/τριες δεν ανταποκρίνονται στον αναμενόμενο βαθμό στα καθήκοντά τους και δηλώνουν ότι τομείς που πρέπει να βελτιωθούν είναι α) η διαχείριση του ανθρώπινου δυναμικού, β) η ανάπτυξη του σχολικού κλίματος και γ) η αξιοποίηση ερευνητικών πορισμάτων για την εκπαιδευτική ηγεσία.
Πολλαπλά καθολικές συναρτήσεις
Authors: Χατζηγιαννακίδου Νικολίτσα
Published: September 2021

Η ερευνητική μας δραστηριότητα αφορά φαινόμενα καθολικότητας. Αναφερόμαστε σε φαινόμενα όπου μια συλλογή αντικειμένων που σχετίζεται με ένα στοιχείο πραγματοποιεί προσεγγίσεις. Συγκεκριμένα, αν έχουμε μια ακολουθία τελεστών (T_n) μεταξύ δύο μετρικών χώρων X και Y, ένα στοιχείο x του X λέγεται καθολικό αν κάθε στοιχείο του Y μπορεί να προσεγγιστεί από κάποια υπακολουθία της (T_n x). Ας θεωρήσουμε X:=H(Ω) τον χώρο των ολόμορφων συναρτήσεων σε απλά συνεκτικό χωρίο Ω του μιγαδικού επιπέδου (με την τοπολογία της ομοιόμορφης σύγκλισης στα συμπαγή). Τότε μελετάμε κλάσεις ολόμορφων συναρτήσεων για τις οποίες τα ζεύγη (S_n(f), S_{λ_n}(f)) πραγματοποιούν προσεγγίσεις (όπου S_n(f) η ακολουθία των μερικών αθροισμάτων του αναπτύγματος Taylor της f, γύρω από κάποιο στοιχείο ζ του Ω και (λ_n) μια γνησίως αύξουσα ακολουθία φυσικών αριθμών). Οι συναρτήσεις αυτές αποτελούν καθολικά στοιχεία για συγκεκριμένη ακολουθία τελεστών. Έπειτα, δουλεύουμε στον χώρο των πραγματικών, άπειρες φορές παραγωγίσιμων συναρτήσεων και θεωρούμε τον γραμμικό τελεστή Taylor (backward) shift με κέντρο το 0 που ορίζεται ως εξής: T(f)(x):=[f(x)-f(0)]/x, για x διάφορο του μηδενός και T(f)(0):=f'(0). Παρουσιάζουμε μια έννοια πολλαπλής καθολικότητας για μια πεπερασμένη συλλογή από υπακολουθίες της τροχιάς του Taylor shift τελεστή. Τέλος, αποδεικνύουμε ότι η κλάση αυτών των καθολικών στοιχείων έχει μια ιδιότητα παρεμβολής: δοσμένης ακολουθίας πραγματικών αριθμών, χωρίς σημείο συσσώρευσης, υπάρχει συνάρτηση σε αυτή τη κλάση, με προκαθορισμένες τιμές στα σημεία της ακολουθίας.
Ελληνική οικογένεια σε κρίση
Authors: Μητρογιώργου Ελευθερία
Published: September 2021

Σκοπός της παρούσας διδακτορικής διατριβής είναι να διερευνηθούν τα προβλήματα/δυσκολίες συμπεριφοράς και συναισθήματος του παιδιού νηπιακής ηλικίας, σύμφωνα με τις αντιλήψεις των γονέων, και η αντιλαμβανόμενη από το παιδί γονεϊκή αποδοχή και απόρριψη, αλλά και η σύνδεσή τους με την ύπαρξη ή μη οικογενειακής κρίσης (ανεργία, διαζύγιο/διάσταση, μετακίνηση). Το δείγμα αποτελείται από 550 οικογένειες, οπότε περιλαμβάνει 550 παιδιά νηπιακής ηλικίας (Μ=4,91 έτη), από τα οποία περίπου τα μισά είναι αγόρια (48,9%) και τα μισά κορίτσια (51,1%). Επίσης, περιλαμβάνει 916 γονείς, από τους οποίους οι περισσότερες είναι μητέρες (57,3%), με μέσο όρο ηλικίας 36,70 έτη, και οι υπόλοιπο πατέρες (42,7%), με μέσο όρο ηλικίας 40,43 έτη. Όσον αφορά την οικογενειακή κρίση, οι οικογένειες με ανεργία αποτελούν το 25,3%, οι οικογένειες με διαζύγιο/διάσταση γονέων αποτελούν το 12,9% και οι οικογένειες με μετακίνηση και απουσία του ενός γονέα για μεγάλα χρονικά διαστήματα αποτελούν το 11,5%. Στο σύνολο του δείγματος της παρούσας έρευνας, το 50,4% είναι οικογένειες χωρίς κρίση και το 49,6% οικογένειες με κρίση. Στα παιδιά χορηγήθηκε το Ερωτηματολόγιο Γονεϊκής Αποδοχής-Απόρριψης στην Προσχολική Ηλικία (ECPARQ) για τη μητέρα και τον πατέρα, ενώ στους γονείς χορηγήθηκε η Λίστα Ελέγχου Παιδικής Συμπεριφορές για ηλικίες 1½-5 ετών (ΛΕΠΣ). Τα ευρήματα της παρούσας διατριβής υποδεικνύουν ότι: (α) τα αγόρια εμφανίζουν υψηλότερες τιμές σε ορισμένες κλίμακες προβλημάτων συμπεριφοράς, (β) οι μητέρες γίνονται αντιληπτές ως περισσότερο στοργικές και παράλληλα περισσότερο εχθρικές, (γ) τα παιδιά που προέρχονται από οικογένειες με κρίση εμφανίζουν υψηλότερες τιμές σε εσωτερικευμένα προβλήματα συμπεριφοράς, (δ) οι γονείς που προέρχονται από οικογένειες με κρίση γίνονται αντιληπτοί ως περισσότερο αδιάφοροι και εχθρικοί, ενώ οι πατέρες και ως λιγότερο στοργικοί, (ε) τα παιδιά οικογενειών με διαζύγιο/διάσταση έχουν τα υψηλότερα ποσοστά κατάταξης στο κλινικό φάσμα των κλιμάκων συνδρόμων της ΛΕΠΣ, (στ) σε οικογένειες με ανεργία οι μητέρες γίνονται αντιληπτές ως περισσότερο εχθρικές, ενώ σε οικογένειες με διαζύγιο/διάσταση οι πατέρες γίνονται αντιληπτοί ως περισσότερο αδιάφοροι και εχθρικοί και λιγότερο στοργικοί, (ζ) όσο υψηλότερα επίπεδα μητρικής και πατρικής ζεστασιάς βιώνουν τα παιδιά, τόσο λιγότερο συχνά τείνουν να εκδηλώνουν δυσκολίες και προβλήματα συμπεριφοράς και συναισθήματος, ενώ όσο υψηλότερα επίπεδα μητρικής και πατρικής αδιαφορίας ή εχθρότητας/ απόρριψης βιώνουν τα παιδιά, τόσο πιο συχνά τείνουν να εκδηλώνουν δυσκολίες και προβλήματα συμπεριφοράς και συναισθήματος, (η) τα παιδιά που προέρχονται από οικογένειες με διαζύγιο/διάσταση και παράλληλα κατατάσσονται από τους γονείς στο κλινικό φάσμα των κλιμάκων συνδρόμων της ΛΕΠΣ τείνουν να βιώνουν τα χαμηλότερα επίπεδα μητρικής και πατρικής ζεστασιάς και τα υψηλότερα επίπεδα μητρικής και πατρικής αδιαφορίας και εχθρότητας/απόρριψης.
The role of chaperone mediated autophagy in the central nervous system
Authors: Αντωνίου Δάφνη
Published: September 2021

Τα κυτταρικά συστήματα αποικοδόμησης πρωτεϊνών επηρεάζουν ουσιαστικά τα σηματοδοτικά μονοπάτια και μοριακά δίκτυα που ρυθμίζουν την οργανογένεση. Παρ'όλο που η αποικοδόμηση πρωτεϊνών μέσω αυτοφαγίας έχει συσχετιστεί πολύ ισχυρά με τη λειτουργία του εγκεφάλου και σχετικές ασθένειες, η συμμετοχή αυτής στην ανάπτυξη του νευρικού συστήματος παραμένει ασαφής. Η Αυτοφαγία Διαμεσολαβούμενη απο Σαπερόνες, ένα από τα κύρια λυσοσωμικά μονοπάτια, έχει συνδεθεί άμεσα με νευροεκφυλιστικές ασθένειες και ασθένειες σχετικές με την ανάπτυξη του εγκεφάλου, παρ' όλ' αυτά δεν υπάρχει κάτι γνωστό σχετικά με το φυσιολογικό ρόλο αυτής στην ανάπτυξη του εγκεφάλου των θηλαστικών. Με αυτή την εργασία παρουσιάζουμε ένα καινοτόμο ρυθμιστικό ρόλο της Αυτοφαγίας Διαμεσολαβούμενης απο Σαπερόνες, κατά τη διαφοροποίηση των Νευρικών Βλαστικών κυττάρων (ΝΒΚ) κατά τη διάρκεια της ανάπτυξης. Συγκεκριμένα, παρουσιάζουμε πως αυτό το μονοπάτι αυτοφαγίας είναι σημαντικά ενεργό στα ΝΒΚ και πως η LAMP2A, η βασικότερη πρωτεΐνη του μονοπατιού, μαζί με την HSC70 (HSPA8), ένα επιπλέον κομβικό μόριο για αυτό το αυτοφαγικό μονοπάτι, εκφράζονται σημαντικά και στα ΝΒΚ και στο εμβρυονικό εγκέφαλο των τρωκτικών. Επιπλέον, η LAMP2A συσχετίζεται με την έναρξη της νευρογένεσης. Πιο σημαντικά ακόμα, παρατηρείται πως υπερέκφραση και αποσιώπηση της LAMP2A οδηγεί στην ενεργοποίηση της νευρογένεσης κατά την διαφοροποίηση των ΝΒΚ. Σχετικά με τον μηχανισμό, στην μελέτη αυτή παρουσιάζεται πως η LAMP2A επηρεάζει την κυτταρική διαφοροποίηση των ΝΒΚ παρεμβαίνοντας στο NOTCH1 σηματοδοτικό μονοπάτι. Η υπερέκφραση της LAMP2A καταστέλλει την έκφραση του NICD (του ενδοκυτταρικού τμήματος της NOTH1 πρωτεΐνης που λειτουργεί ως μεταγραφικός παράγοντας στον πυρήνα) όπως επίσης και την έκφραση των γονιδίων που επάγει το NICD, το HES5 και HES1. Επιπρόσθετα, το γνωστό και αναγνωρίσιμο μοτίβο των πρωτεϊνών-στόχων στην αμινοξική τους αλληλουχία( KFERQ-like motif) της Αυτοφαγίας Διαμεσολαβούμενης απο Σαπερόνες , αναγνωρίστηκε στο NICD και φαίνεται να καθορίζει την ενεργότητά του σχετικά με την μεταγραφή των γονιδίων-στόχων. Η ρύθμιση αυτή φαίνεται να συμβαίνει μέσω της αποικοδόμησης της πρωτεΐνης NICD από το μονοπάτι της Αυτοφαγίας . Εν κατακλείδι, τα δεδομένα που προκύπτουν από την παρούσα εργασία οδηγούν στο συμπέρασμα ενός νέου ουσιαστικού ρόλου της LAMP2A και της Αυτοφαγίας Διαμεσολαβούμενης απο Σαπερόνες στην ρύθμιση της νευρονικής μοίρας του κυττάρου μέσω στόχευσης του NICD, επομένως και της ενεργότητας του NOTCH1 σηματοδοτικού μονοπατιού.
Η ψυχαγωγία στο Βυζάντιο κατά την περίοδο των Κομνηνών και των Αγγέλων (1081-1204)
Authors: Αλυσανδράτου Μαρία
Published: September 2021

Στόχος της διατριβής είναι να αποτελέσει μία συνολική μελέτη που θα συνεισφέρει στη διαμόρφωση μίας ολοκληρωμένης άποψης για την ψυχαγωγία στο Βυζάντιο κατά την περίοδο των Κομνηνών και των Αγγέλων (1081-1204). Η εργασία διαρθρώνεται σε έξι κεφάλαια: στο πρώτο κεφάλαιο εξετάζεται το περιεχόμενο των σχετικών όρων στην ελληνική γλώσσα (ψυχαγωγία, διασκέδαση, αναψυχή, τέρψη), καθώς και σε ορισμένες ευρωπαϊκές γλώσσες. Στη συνέχεια προσεγγίζεται η έννοια της ψυχαγωγίας, η θεωρία της επιτέλεσης και, τέλος, ο ορισμός του παιχνιδιού, όπως αυτά αναπτύχθηκαν στις επιστήμες της ανθρωπολογίας και της ψυχολογίας. Στο δεύτερο κεφάλαιο περιγράφεται αδρομερώς το πολιτικό, κοινωνικό και πολιτισμικό πλαίσιο της εποχής. Στο τρίτο κεφάλαιο εξετάζονται ο τρόπος παρουσίασης της έννοιας της ψυχαγωγίας στη βυζαντινή γραμματεία εν συνόλω, καθώς και εν συντομία ορισμένα χαρακτηριστικά της γραμματείας της εποχής σε σχέση με την υπό εξέταση θεματική, και δυσκολίες, τις οποίες αντιμετωπίζει ο μελετητής προκειμένου να εντοπίσει και να αξιολογήσει τις σχετικές μαρτυρίες. Στο τέταρτο κεφάλαιο μελετώνται «οι πλέον διαδεδομένες ψυχαγωγικές δραστηριότητες του 12ου αιώνα». Υποδιαιρείται σε ένδεκα υποκεφάλαια, τα οποία αφορούν στις ιπποδρομίες, το τζυκάνιο, τις κονταρομαχίες, το κυνήγι, τον θρίαμβο, τις παραστάσεις των μίμων, τις εορτές, τις κοινωνικές συναθροίσεις και τα συμπόσια, τα παιχνίδια, τα λουτρά και το θέατρο λογίων. Μία πτυχή, η εξετάστηκε είναι η σχέση βιαιότητας και διασκέδασης, απόψεις οι οποίες αναπτύσσονται στο πέμπτο κεφάλαιο. Η διατριβή ολοκληρώνεται με το έκτο κεφάλαιο, το οποίο περιλαμβάνει τα συμπεράσματα σχετικά με τις στάσεις και τις αντιλήψεις των Βυζαντινών του 12ου αιώνα για την ψυχαγωγία. Αρχικά σχολιάζονται εν συντομία ορισμένες αλλαγές που επήλθαν στον τρόπο διασκέδασης από την πρωτοβυζαντινή περίοδο έως τον 12ο αιώνα και συνοψίζονται τα πορίσματα σχετικά με τον τρόπο αναφοράς στην ψυχαγωγία από τους βυζαντινούς συγγραφείς. Ακολουθεί σε επιμέρους ενότητες η εξέταση ορισμένων πτυχών, όπως τα δημόσια θεάματα, η ιδιωτική ψυχαγωγία του αυτοκράτορα, των μελών της αυτοκρατορικής αυλής και της αριστοκρατίας, η ιδιωτική ψυχαγωγία του λαού, η συμμετοχή των γυναικών στην ψυχαγωγία, η στάση της Εκκλησίας και η σχέση διπλωματίας και πολέμου με τη διασκέδαση.
Σύνθεση αμιδικών παραγώγων φυσικών αμινοξέων και αναλόγων τους και μελέτη των παραγώγων αυτών ως εν δυνάμει αναστολέων της αυτοταξίνης
Authors: Γεροκωνσταντής Τριαντάφυλλος-Δημήτριος
Published: September 2021

Η αυτοταξίνη (ΑΤΧ), μια γλυκοπρωτεΐνη (~125 kDa) που απομονώθηκε ως αυτοκρινής παράγοντας κινητικότητας από κύτταρα μελανώματος, ανήκει σε μια επταμελή οικογένεια εξωνουκλεοτιδίων πυροφωσφατάσης / φωσφοδιεστεράσης (ΕΝΡΡ) και έχει δράση λυσοφωσφολιπάσης D. H ATX είναι υπεύθυνη για την υδρόλυση της λυσοφωσφατιδυλοχολίνης (LPC) και την παραγωγή του βιοδραστικού λιπιδίου λυσοφωσφατιδικού οξέος (LPA), το οποίο υπερεκφράζεται σε διάφορες παθολογικές καταστάσεις φλεγμονής, όπως ίνωση, καρκίνος, ηπατική τοξικότητα, θρόμβωση και άλλα. Εξ αιτίας αυτής της δράσης, ο άξονας ATX-LPA αποτελεί έναν ενδιαφέροντα θεραπευτικό στόχο και η ανάπτυξη νέων ισχυρών αναστολέων για την ΑΤΧ αποκτά μεγάλο ενδιαφέρον. Στην παρούσα εργασία συντέθηκαν νέες ενώσεις, οπτικώς ενεργά παράγωγα των ετεροκυκλικών δακτυλίων της 2-πυρρολιδινόνης και της πυρρολιδίνης. Μερικές από αυτές επέδειξαν ενδιαφέρουσα in vitro ανασταλτική δραστικότητα έναντι της ΑΤΧ, όπως το υδροξαμικό οξύ 7, ενώ ισχυροί αναστολείς αποδείχθηκαν τα παράγωγα του βορονικού οξέος 4α, 4β, 4γ και κυρίως η ένωση 4, όπως φαίνεται στον παρακάτω πίνακα.
Εγκεφαλικές αγγειακές επιπλοκές σε ασθενείς με τοποθέτηση μηχανικής υποστήριξης της αριστερής κοιλίας
Authors: Τσιουρής Αθανάσιος
Published: September 2021

Παρά τις πρόσφατες τεχνολογικές εξελίξεις στη σχεδίαση των LVAD, οι επιπλοκές μετά την εμφύτευση συνεχίζουν να αποτελούν συχνό φαινόμενο. Ίσως η πιο δραματική επιπλοκή αποτελούν τα ΑΕΕ. Σκοπός της διδακτορικής διατριβής ήταν ανάλυση των ασθενών που υπέστησαν ΑΕΕ μετά από εμφύτευση LVAD. Μεθοδολογία: Πραγματοποιήθηκε αναδρομική μελέτη όλων των ασθενών που έλαβαν συσκευή υποβοήθησης της αριστερής κοιλίας συνεχούς ροής στο νοσοκομείο μας από το 2011-2016. Στη μελέτη εντάχθηκαν 200 ασθενείς που πληρούσαν τα κριτήρια ένταξης. Αποτελέσματα: Συνολικά, το 13% (26/200) των ασθενών που έλαβαν LVAD συνεχούς ροής, υπέστη ΑΕΕ. Το 50% (13/26) των ΑΕΕ ήταν ισχαιμικά και 50% (13/26) αιμορραγικά. H μέση διάρκεια θεραπείας LVAD τη στιγμή εκδήλωσης του πρώτου ΑΕΕ ήταν 257.4 μέρες (διακύμανση 1-1162 μέρες). Δεν παρατηρήθηκαν σημαντικές διαφορές στα δημογραφικά στοιχεία, στις συνοσηρότητες και στα χαρακτηριστικά χειρουργικής εμφύτευσης LVAD σε ασθενείς με και χωρίς ΑΕΕ. Ο μέσος όρος του INR τη στιγμή εκδήλωσης ισχαιμικού ΑΕΕ ήταν 1.86 (διακύμανση 1.23-3.25), ενώ για τα αιμορραγικά ΕΕ το μέσο INR ήταν 4,62 (διακύμανση 1,4-21,4) (p=0.014). Η θνησιμότητα εντός 30 ημερών από την εκδήλωση ΑΕΕ ήταν 31% (8/26). Η θνησιμότητα 30 ημερών για τα αιμορραγικά ΕΕ ήταν 38% (5/13), ενώ για τα ισχαιμικά ΑΕΕ 23% (3/13) (p=0.04). Εκ των 18 ασθενών με μακροχρόνια επιβίωση μετά από ΑΕΕ, 28% (5/18) υποβλήθηκαν σε μεταμόσχευση καρδιάς, 39% (7/18) συνεχίζουν να υποστηρίζονται από LVAD και 33% (6/18) κατέληξαν από μη-σχετικές αιτίες. Η ανάλυση πολλαπλής λογιστικής παλινδρόμησης έδειξε ότι η τιμή INR, η υπέρταση, η ΧΑΠ, ο αορτικός αποκλεισμός με καρδιοπληγική παύση, προηγηθέν ΑΕΕ, και οι μετεγχειρητικές λοιμώξεις της αντλίας ή του διαδερμικού καλωδίου αποτελούν ανεξάρτητοι παράγοντες κινδύνου για ΑΕΕ με στατιστική σημαντικότητα. Ο δείκτης μέσης ταχύτητας της αιματικής ροής του εγκεφάλου που υπολογίστηκε με τη χρήση του συντελεστή συνεχούς συσχέτισης κατά Pearson, υπέδειξε πιθανή καταστολή της εγκεφαλικής αυτορρύθμισης κατά την υποστήριξη της κυκλοφορίας με LVAD συνεχούς ροής, που με τη σειρά του δυνητικά αυξάνει τη συχνότητα των ΑΕΕ. Παρατηρήθηκε τάση για μειωμένη συχνότητα εμφάνισης ΑΕΕ, στις μικρότερες ενδοπερικαρδιακές συσκευές 3ης γενιάς HeartWare, σε σχέση με τις 2ης γενιάς HeartMate II, αλλά η διαφορά δεν άγγιξε τα επίπεδα της στατιστικής σημαντικότητας (9% vs 13,5%, p=0,5). Συμπεράσματα: Τα ΑΕΕ μετά από εμφύτευση LVAD αποτελούν περίπλοκο φαινόμενο με πολυπαραγοντική αιτιοπαθογένεια. Παρά το ότι τα μετεγχειρητικά ΑΕΕ αύξησαν σημαντικά τη θνησιμότητα και νοσηρότητα, αρκετοί ασθενείς μεταμοσχεύθηκαν με ασφάλεια και εξαιρετικά μακροχρόνια αποτελέσματα. Η αυστηρή εφαρμογή της αντιαιμοπεταλιακής και αντιπηκτικής αγωγής, η πρόληψη των μετεγχειρητικών λοιμώξειων, η ρύθμιση της υπέρτασης και της ΧΑΠ, αποτελούν τη βάση για την αποφυγή αυτής της σημαντικής επιπλοκής.
Προβλήματα συνοριακών τιμών σε ελλειψοειδή γεωμετρία
Authors: Φραγκογιάννης Γεώργιος
Published: September 2021

Το ελλειψοειδές σύστημα συντεταγμένων είναι το πιο γενικό ορθογώνιο καμπυλόγραμμο σύστημα συντεταγμένων, που αντιπροσωπεύει την πλήρη ανισοτροπία του τρισδιάστατου χώρου. Ωστόσο, η φασματική ανάλυση του τελεστή του Laplace οδηγεί στις συναρτήσεις Lamé, οι οποίες δεν είναι δυνατό να παραχθούν όλες σε αναλυτική μορφή. Στην παρούσα διατριβή λοιπόν δίνονται νέες εκφράσεις και η μεθοδολογία αριθμητικού υπολογισμού των συναρτήσεων Lamé για οποιοδήποτε βαθμό, συνοδευόμενα από δύο εφαρμογές. Η πρώτη εφαρμογή αποτελεί μέρος μιας σειράς μαθηματικών μοντέλων σχετικά με την εξέλιξη μη αγγειακών όγκων που παρουσιάζουν τόσο γεωμετρική ανισοτροπία όσο και φυσική ανομοιογένεια. Αποδεικνύεται ότι η έλλειψη συμμετρίας συνδέεται στενά με μια ειδική συνθήκη που πρέπει να ισχύει μεταξύ των δεδομένων που επιβάλλονται από το περιβάλλον μέσο του όγκου ώστε να είναι εφικτή η ελλειψοειδής εξέλιξη. Η συγκέντρωση των θρεπτικών συστατικών και του αναστολέα, καθώς και το πεδίο πίεσης, δίνονται σε κλειστή μορφή, ενώ η παραγόμενη εξίσωση εξέλιξης των ελλειψοειδών διεπιφανειών του όγκου επιλύεται αριθμητικά. Η δεύτερη εφαρμογή σχετίζεται με τον υπολογισμό ηλεκτρικών και μαγνητικών πεδίων κοντά σε αιχμηρές ακμές και γωνίες, που μαθηματικά αντιπροσωπεύονται από ανωμαλίες. Εισάγεται μία νέα μέθοδος, που εκμεταλλεύεται τη γεωμετρία και την ανάλυση του ελλειψοειδούς συστήματος συντεταγμένων, στην οποία χρησιμοποιείται η ασύμπτωτος ενός ελλειπτικού υπερβολοειδούς, που είναι δίχωνος ελλειπτικός κώνος. Συγκεκριμένα, υιοθετούνται οι συναρτήσεις Lamé και κατασκευάζονται νέα σύνολα υπερβολοειδών αρμονικών συναρτήσεων και επιφανειακών αρμονικών, μαζί με τους σχετικούς κανόνες ορθογωνιότητας. Στη συνέχεια, γίνεται εφαρμογή σε δύο προβλήματα συνοριακών τιμών της ηλεκτροστατικής που χρησιμοποιούν αδιαπέραστο δίχωνο ελλειπτικό υπερβολοειδές και την οριακή περίπτωση του δίχωνου ελλειπτικού κώνου, που στην πρώτη περίπτωση είναι φορτισμένο και στη δεύτερη σκεδάζει επίπεδο κύμα, ενώ παράγονται σε κλειστή μορφή οι εκφράσεις για τα σχετιζόμενα πεδία. Στο τελευταίο μέρος της διατριβής εξετάζεται το ελλειψοειδές σύστημα μέσω των ελλειψοειδών γωνιών του Jacobi. Μέσω των νέων συντεταγμένων κάθε σημείο του χώρου προσδιορίζεται μονοσήμαντα και γίνεται σαφής ο γεωμετρικός εκφυλισμός του ελλειψοειδούς συστήματος συντεταγμένων στο σφαιροειδές ή σφαιρικό σύστημα, ενώ διευκολύνεται η διαδικασία αναγωγής αποτελεσμάτων γιατί αίρονται τυχόν απροσδιόριστες μορφές.
Μελέτη επιρροής περιβαλλοντικών και πολεοδομικών στοιχείων στις αξίες ακινήτων
Authors: Ξιφιλίδου Αγάπη
Published: September 2021

Η παρούσα διδακτορική διατριβή επιχειρεί να συμβάλλει στην ανάλυση της σχέσης της αξίας των ακινήτων με πολεοδομικούς και περιβαλλοντικούς παράγοντες. Σε πρώτο στάδιο, πραγματοποιήθηκε η μελέτη των πολεοδομικών, περιβαλλοντικών, οικονομικών και κοινωνικών παραγόντων που επηρεάζουν την επιθυμία ή μη συνεισφοράς στη διατήρηση ενός πολεοδομικού ή περιβαλλοντικού στοιχείου στη μελετώμενη περιοχή με τη βοήθεια ενός μοντέλου της μορφής WTP-WTA βασισμένο στη λογική των ευδαιμονικών μοντέλων. Σε δεύτερη στάδιο και αφού έγινε κατανοητή η περιβαλλοντική και πολεοδομική οπτική των πολιτών με βάση τα αποτελέσματα του πρώτου σταδίου, μελετάται με τη βοήθεια ενός ευδαιμονικού μοντέλου ο βαθμός επιρροής των πολεοδομικών και περιβαλλοντικών στοιχείων στις αξίες των ακινήτων ανάλογα με το μέγεθος, την εγγύτητα, την κατάσταση και άλλα επιμέρους χαρακτηριστικά. Με αυτόν τον τρόπο, παρουσιάζεται μια ολοκληρωμένη εικόνα για το πόσο και πως συγκεκριμένα πολεοδομικά και περιβαλλοντικά χαρακτηριστικά επιδρούν στις αξίες ακινήτων. Με άλλα λόγια, σκοπός της διδακτορικής διατριβής είναι η ανάλυση των ωφελειών ή αρνητικών επιρροών των πολεοδομικών και περιβαλλοντικών επεμβάσεων σε σχέση με τις αξίες ακινήτων και η ανάδειξη της κατεύθυνσης και των στόχων που πρέπει να ακολουθεί ο πολεοδομικός σχεδιασμός μέσα από την πρακτική απόδειξη της επιρροής των παρεμβάσεων αυτών στις γειτονικές χρήσεις.
Ultrafast spin-charge quantum dynamics in strongly correlated systems
Authors: Λίγγος Παναγιώτης
Published: September 2021

Στη παρούσα εργασία, εξετάζουμε τον πιθανό ρόλο των μη-θερμικών διεργασιών σπιν, φορτίου και πλέγματος, στην επίτευξη υπερταχείας αλλαγής φάσης από μονωτή σε μέταλλο με την βοήθεια φωτοδιέγερσης από laser σε ισχυρώς συσχετιζώμενα συστήματα όπως οι μανγγανίτες. Χρησιμοποιώντας ένα θεωρητικό μοντέλο βασισμένο σε τελεστές Hubbard, περιγράφουμε την μαγνητική αλληλεπίδραση ανταλλαγής σε μικροσκοπικό επίπεδο και λαμβάνοντας υπόψιν τοπικά τις παραμορφώσεις του πλέγματος, παράγουμε τις εξισώσεις κίνησης των σπιν λύνοντας τις στον χρόνο παίρνοντας σαν αποτέλεσμα την δυναμική σπιν-φορτίου σε ατομικά συστήματα πραγματικού χώρου τοπικά. Επίσης παράγουμε την εξίσωση ιδιοτιμών της ενέργειας περιγράφοντας τις ενεργειακές ζώνες μέσω τελεστών “ψευδο-σωματίων” που περιλαμβάνουν διακυμάνσεις σπίν και φορτίου. Εξετάζουμε σε διάφορα μοντέλα την απόκριση των σπίν κατά την διάρκεια φωτοδιέγερσης μέσα σε 100fs και συζητούμε τον πιθανό τους ρόλο στην επίτευξη της μετάβασης φάσης από μονωτή σε μέταλλο και από αντισιδηρομαγνήτη σε σίδηρομαγνήτη. Μέσω τον αριθμητικών υπολογισμών μας δείχνουμε πως διαμορφόνοται τα σπιν σε κάθε άτομο του πλέγματος διακρίνοντας δύο σημαντικά φαινόμενα. Πρώτον είναι η καταστροφή της τάξης του φορτίου στο πλέγμα και δεύτερο η ανάπτυξη ισχυρών διακυμάνσεων σπιν. Εξετάζοντας την δυναμική των ενεργειακών ζωνών δείχνουμε ότι μέσω φωτοδιέγερσης αυτές οι δύο συνθήκες είναι ικανές να προκαλέσουν αύξηση της κινητικής ενέργειας, αλλαγή στα σπιν και στην κατανομή του φορτίου καθώς και χαλάρωση των πλεγματικών παραμορφώσεων με συνέπεια την ρήξη του ενεργειακού χάσματος μέσα σε 100fs. Τα αποτελέσματα μας πιθανών να εξηγούν πειραματικές παρατηρήσεις δημιουργίας φωτοδιεγερμένων μεταβάσεων φάσης σε συστήματα μανγγανιτών.
Το γλωσσικό καθεστώς της Ευρωπαϊκής Ένωσης
Authors: Καραμέρου Βασιλική
Published: September 2021

Η ιδιαιτερότητα της συνύπαρξης 24 επίσημων γλωσσών στην Ευρωπαϊκή Ένωση και το γεγονός ότι αυτή συνιστά τον πιο πολύγλωσσο οργανισμό στον κόσμο ήταν η αφετηρία για την εκπόνηση της παρούσας διατριβής. Η έρευνα επικεντρώνεται στο πολύγλωσσο γλωσσικό καθεστώς της Ένωσης, τη θεμελίωση και την εξέλιξή του, την εφαρμογή του στην καθημερινότητα των πολιτών και τη λειτουργία του στα βασικά θεσμικά όργανα, δίνοντας έμφαση σε όλες τις επίσημες γλώσσες και ιδιαίτερα στην αγγλική. Ειδικότερα, αναλύεται η αποτύπωση του γλωσσικού καθεστώτος στις Συνθήκες, εξετάζεται το ισχύον καθεστώς σε σχέση με τα δικαιώματα που απορρέουν και την άσκηση των ελευθεριών στο πλαίσιο της ενιαίας εσωτερικής αγοράς, και διερευνάται η εφαρμογή του μέσα στο Ευρωπαϊκό Κοινοβούλιο, το Συμβούλιο και το Ευρωπαϊκό Συμβούλιο, την Ευρωπαϊκή Επιτροπή και το Δικαστήριο σε συνάρτηση με τους εσωτερικούς τους κανονισμούς. Ειδική αναφορά γίνεται στην τάση κυριαρχίας της αγγλικής γλώσσας στις διεθνείς και οικονομικές σχέσεις και τις ανασχέσεις που αυτή συναντά στην Ένωση λόγω της πολυγλωσσίας της αλλά και του Brexit. Τέλος, εκτίθενται τα πρακτικά προβλήματα που δημιουργούνται, συζητιούνται οι πιθανές λύσεις και εξάγονται συμπεράσματα σε σχέση με το αν η πολυγλωσσία αποτελεί πλεονέκτημα ή εμπόδιο για την Ευρωπαϊκή Ένωση.
Η θέση των γυναικών στην ελληνική ακαδημαϊκή κοινότητα
Authors: Αναστασάκη Αναστασία
Published: September 2021

Με την παρούσα έρευνα, η οποία διενεργήθηκε στα πλαίσια εκπόνησης διδακτορικής διατριβής, επιχειρήθηκε να αποτυπωθεί η θέση των γυναικών στην ελληνική ακαδημαϊκή κοινότητα και να διερευνηθούν οι συνθήκες εργασίας υπό τις οποίες οι επιστημόνισσες διεξάγουν έρευνα και δημοσιεύουν. Μέσα από τη χρήση του ερωτηματολογίου και των συνεντεύξεων κατεβλήθη προσπάθεια να πραγματωθούν οι αρχικοί σκοποί της έρευνας οι οποίοι σχετίζονται με: την απεικόνιση του ερευνητικού προφίλ των γυναικών μελών ΔΕΠ των ΑΕΙ, τη σκιαγράφηση των εκδοτικών προτιμήσεών τους, με βάση τα προσωπικά και επαγγελματικά χαρακτηριστικά τους (π.χ. βαθμίδα, επιστημονικό πεδίο κ.λπ.), την αναζήτηση των παραγόντων που ασκούν επίδραση στην ερευνητική και συγγραφική δραστηριότητά τους, τη διερεύνηση των παραγόντων που επιδρούν και καθορίζουν την επαγγελματική σταδιοδρομία, καθώς και των συνθηκών που σχετίζονται με την πρόσβαση και ανέλιξη των γυναικών στο ακαδημαϊκό επάγγελμα, την ύπαρξη ή μη ενός «ψυχρού κλίματος» για τις γυναίκες που απασχολούνται στον εργασιακό χώρο του Πανεπιστημίου και στερεοτυπικών αντιλήψεων που πιθανώς εξακολουθούν να συνοδεύουν τον επαγγελματικό τους βίο.Από τα αποτελέσματα της έρευνας διαφάνηκε ότι οι επιστημόνισσες εξακολουθούν να βιώνουν διακρίσεις, οι οποίες οφείλονται περισσότερο σε μια συνεχή διαδικασία συσσώρευσης μειονεκτημάτων και ενίοτε εμποδίων, διαδικασία που στηρίζεται από λανθάνοντες και μη ορατούς μηχανισμούς και συστήματα συμβολικών μεθοδεύσεων και χειρισμών, παρά στην ύπαρξη τυπικών κωλυμάτων που σχεδόν εύκολα μπορούν να προσδιοριστούν στο κατώφλι, στην είσοδο ή στην πρόσβαση σε ανώτερα ιεραρχικά επίπεδα. Οι γυναίκες είναι ολιγάριθμες μετά την εκκίνηση της ακαδημαϊκής καριέρας και ο ρυθμός της εξέλιξής τους χαρακτηρίζεται σαφώς από βράδυνση. Οι λόγοι που εξηγούν τη βραδύτητα αυτή πρέπει να αναζητηθούν μέσα στην οργάνωση της επιστημονικής έρευνας, που αναγνωρίζεται ως αφιλόξενη για τον κύκλο ζωής των γυναικών. Ο σχεδιασμός της επιστημονικής σταδιοδρομίας εξακολουθεί να βασίζεται σε ένα ανδρικό πρότυπο, ενώ το Πανεπιστήμιο είναι ένας κόσμος των ανδρών, όπου οι κανόνες λειτουργίας του έχουν γραφεί από τους άνδρες για τους άνδρες.
Όψεις του έργου του Μισέλ Ντεόν μέσα από τη μετάφραση και ο αντίκτυπός του στην Ελλάδα
Authors: Μπουλούκη Ελένη
Published: September 2021

Η παρούσα διδακτορική διατριβή επιχειρεί να αναλύσει τη μετάφραση των έργων του Μισέλ Ντεόν μέσα από την αντιπαραβολή πρωτότυπου-μεταφράσματος και την κριτική προσέγγισή τους. Το σώμα εργασίας αποτελείται από τρία μυθιστορήματα: το Ένα μωβ ταξί, σε μετάφραση Ιωάννας Χατζηνικολή, το Σελίδες για την Ελλάδα σε μετάφραση Ανδρέα Βαχλιώτη και το θεατρικό Αριάδνη ή η λησμονιά, σε μετάφραση Κίρκης Κεφαλέα. Οι μεταφράσεις καλύπτουν ένα μεγάλο χρονικό εύρος, από το 1985 έως και το 2001. Σκοπός της διατριβής δεν είναι μόνο ο χαρακτηρισμός, θετικός ή αρνητικός, των μεταφρασμάτων αλλά κυρίως ο αντίκτυπος της ποιότητάς τους στην αναγνωρισιμότητα του Μισέλ Ντεόν στην Ελλάδα. Μέσα από την ανασκόπηση της σχετικής με τον Ντεόν βιβλιογραφίας (μονογραφίες, βιβλία, διατριβές, άρθρα) και την αποδελτίωση του ελληνικού Τύπου, προκύπτουν νέα δεδομένα σχετικά με την απήχηση του έργου του Μισέλ Ντεόν στο ελληνικό αναγνωστικό κοινό. Τίθεται το ερώτημα αν η ποιότητα της μετάφρασης συμβάλλει καθοριστικά στην πρόσληψη του συγγραφέα στην Ελλάδα ή αν τελικά επιδρούν και εξωτερικοί παράγοντες, όπως η προβολή του συγγραφέα από τον Τύπο.
Real time traffic load forecasting
Authors: Κολιδάκης Στυλιανός
Published: September 2021

Η παρούσα διδακτορική διατριβή με διακριτικό τίτλο: «Πρόβλεψη μεταφορικού φόρτου σε πραγματικό χρόνο: Μια υβριδική προσέγγιση με χρήση τεχνικών Ανάλυσης Ιδιάζοντος Φάσματος και Τεχνητής Νοημοσύνης» διερευνά και προτείνει μια υβριδική μεθοδολογία που συνδυάζει την Ανάλυση Ιδιάζοντος Φάσματος και την Τεχνητή Νοημοσύνη με στόχο την πρόβλεψη της μελλοντική εξέλιξης του φόρτου ενός μεταφορικού συστήματος, σε πραγματικό χρόνο. Η ανάπτυξη και υλοποίηση του προτεινόμενου μοντέλου πρόβλεψης μεταφορικού φόρτου με βάση την υπολογιστική νοημοσύνη, οδήγησε στην ανάπτυξη ενός πρωτότυπου και καινοτόμου λογισμικού, που μπορεί να χρησιμοποιηθεί ως ένα σύγχρονο εργαλείο υποστήριξης λήψης αποφάσεων, που παρέχει χρήσιμες πληροφορίες για την εξέλιξη του μεταφορικού φόρτου, την αποτελεσματική λειτουργία και την βέλτιστη διαχείριση ενός μεταφορικού συστήματος.
Μελέτη ρόλου νευροπιλίνης 2b στην αλληλεπίδραση των μοριακών μονοπατιών νευροπιλίνης και Hedgehog
Authors: Δήμου Αναστάσιος
Published: September 2021

Ο καρκίνος του πνεύμονα είναι η πιο συχνή αιτία θανάτου από κακοήθεις νόσους στην Ελλάδα και στο εξωτερικό, επομένως είναι σημαντικό να μελετηθούν οι μηχανισμοί της ασθένειας για την ανάπτυξη νέων αποτελεσματικών φαρμάκων. Σε αυτό το πλαίσιο, η νευροπιλίνη 2b (NRP2b) είναι μια ισομορφή της νευροπιλίνης 2 η οποία περιγράφηκε πρόσφατα και προάγει επιθετικές μορφές καρκίνου του πνεύμονα, ανάπτυξη μεταστάσεων και αντίσταση στα φάρμακα. Στην παρούσα διδακτορική διατριβή ανακαλύψαμε το μηχανισμό με τον οποίο η NRP2b επιτελεί αυτές τις λειτουργίες. Συγκεκριμένα περιγράφουμε για πρώτη φορά ότι η NRP2b δημιουργεί σύμπλεγμα με την κινάση σερίνης θρεονίνης GSK3β σε πειράματα ανοσοκαθίζησης. Επιπλέον περιγράφουμε ότι αυτή η αλληλεπίδραση είναι απαραίτητη για την κυτταρική κίνηση σε μοντέλα μετάστασης κυτταρικών σειρών καρκίνου πνεύμονα. Επίσης είναι απαραίτητη για την επιβίωση των καρκινικών κυττάρων που εκτίθενται σε αντικαρκινικά φάρμακα. Μάλιστα, αναστολή της κινάσης GSK3β με ειδικούς αναστολείς μειώνει τον επιθετικό φαινότυπο που σχετίζεται με τη NRP2b στον καρκίνο του πνεύμονα. Τέλος, περιγράφουμε τη σχέση των ισομορφών νευροπιλίνης 2 με το μοριακό μονοπάτι Hedgehog που θα μπορούσε να εξηγηθεί από την αλληλεπίδραση NRP2b-GSK3β.
Συσχέτιση διατροφικών συνηθειών και σωματομετρικών χαρακτηριστικών με την ανάπτυξη και διαμόρφωση του στοματογναθικού συστήματος σε παιδιά
Authors: Φασούλας Αριστείδης
Published: September 2021

Εισαγωγή: Παρά την αυξανόμενη ανάγκη πρόληψης της παχυσαρκίας και των ασθενειών της στοματικής κοιλότητας σε παιδιά και εφήβους παγκοσμίως, λίγες μελέτες έχουν διερευνήσει τη σχέση που υπάρχει μεταξύ αυτών και των κοινών παραγόντων κινδύνου τους. Σκοπός: Η διερεύνηση της πιθανής συσχέτισης των διατροφικών συνηθειών και των σωματομετρικών χαρακτηριστικών με την ανάπτυξη και διαμόρφωση του στοματογναθικού συστήματος (ΣΣ), αλλά και τη γενικότερη στοματική υγεία σε παιδιά και εφήβους. Μέθοδολογία: Μελέτη κοόρτης που διενεργήθηκε σε τρία διαδοχικά σχολικά έτη, συνολικά σε 588 παιδιά, ηλικίας 4-18 ετών. Η διατροφική συμπεριφορά αξιολογήθηκε με ερωτηματολόγιο και πραγματοποιήθηκαν ανθρωπομετρικές μετρήσεις, καθώς και κλινική εξέταση της κατάστασης της στοματικής υγείας. Αποτελέσματα: Καταγράφηκε υψηλή εμφάνιση των ορθοδοντικών διαταραχών (OΔ) (> 50%) και του υπερβάλλοντος βάρους (προ-παχυσαρκίας και παχυσαρκίας) (40%), καθώς και αυξημένη αποτύπωση του βιοφίλμ (Μικροβιακής Πλάκας) (96%) στη ραχιαία επιφάνεια της γλώσσας. Ο τερηδονικός κίνδυνος, επηρεάστηκε σημαντικά από τη δομή των τροφίμων (σκληρό, μαλακό) και την κατανάλωση γλυκών. Οι μαθητές οικογενειών χαμηλότερου κοινωνικοοικονομικού επιπέδου, εμφάνισαν συχνότερα σοβαρού βαθμού τερηδονική νόσο. Τα ελλιποβαρή παιδιά εμφάνισαν μεγαλύτερη πιθανότητα εμφάνισης μέτριου τερηδονικού δείκτη και περιοδοντοπαθειών. Η περιοδοντική νόσος φάνηκε να επηρεάζεται έντονα από την ηλικία και τον αριθμό των κύκλων μάσησης (ΚΜ). Ο αυξημένος αριθμός ΚΜ και η επιλογή σκληρών αντί μαλακών τροφίμων συσχετίστηκαν με χαμηλότερο κίνδυνο ΟΔ. Τα παχύσαρκα αγόρια φάνηκε να διατρέχουν μεγαλύτερο κίνδυνο ΟΔ, από τα παχύσαρκα κορίτσια. Διαπιστώθηκε μια σημαντική σχέση του Δείκτη Μάζας Σώματος (ΔΜΣ) με τις διατροφικές συνήθειες(διάρκεια του γεύματος, κατανάλωση ή μη πρωινού και γλυκών, ΚΜ και απόσπασης προσοχής κατά τη διάρκεια του γεύματος). Τα προγράμματα πρόληψης για τους μαθητές είχαν θετικό αντίκτυπο στη στοματική υγεία και το ΔΜΣ. Ο εντοπισμός του βιοφίλμ σε συγκεκριμένες περιοχές της στοματικής κοιλότητας του στόματος φαίνεται να επηρεάζεται από την ηλικία, το κοινωνικοοικονομικό επίπεδο, τον ΔΜΣ και την στοματική υγεία. Το φύλο δεν επηρεάζει τις περιοχές ανίχνευσης βιοφίλμ. Συμπεράσματα: Η έρευνα αυτή αναδεικνύει την στενή σχέση μεταξύ των διατροφικών συνηθειών, του ΔΜΣ και της στοματικής υγείας και υποστηρίζει την αναγκαιότητα προγραμμάτων εκπαίδευσης, αγωγής και προαγωγής της υγείας σε παιδιά και εφήβους.
Διατροφικές συνήθειες, ευπάθεια και έκπτωση νοητικών λειτουργιών σε ηλικιωμένους
Authors: Ντανάση Εύα-Ευλαμπία
Published: September 2021

Η ευπάθεια είναι ένα γηριατρικό σύνδρομο το οποίο χαρακτηρίζεται από μειωμένη δύναμη και αντοχή και από ελλειμματική λειτουργία των συστημάτων του οργανισμού. Στόχος της παρούσας διδακτορικής διατριβής ήταν α) η καταγραφή του επιπολασμού της ευπάθειας, χρησιμοποιώντας πέντε διαφορετικά εργαλεία αξιολόγησής της και β) η διερεύνηση του ρόλου διατροφικών παραμέτρων στην εμφάνιση του συνδρόμου της ευπάθειας. Το δείγμα της παρούσας μελέτης (1943 άτομα άνω των 65 ετών) προήλθε από την μελέτη Hellenic Longitudinal Investigation of Aging and Diet (HELIAD). Το μικρότερο ποσοστό επιπολασμού εντοπίστηκε με την κλίμακα FRAIL (1,5%) και το μεγαλύτερο με το εργαλείο GFI (30,2%). Ως προς τους διατροφικούς παράγοντες, η υψηλή κατανάλωση λαχανικών και ο υψηλός βαθμός υιοθέτησης της Μεσογειακής Δίαιτας σχετίστηκαν σημαντικά με μειωμένο επιπολασμό ευπάθειας. Συγκεκριμένα, κάθε επιπλέον μονάδα αύξησης του δείκτη MedDietScore σχετίστηκε με 11% (p=0,09), 4% (p=0,005) και 7% (p<0.001) λιγότερες πιθανότητες εμφάνισης της ευπάθειας, όπως αυτή μετρήθηκε με το εργαλείο της Fried, το εργαλείο Frailty Index και το εργαλείο Tilburg Frailty Indicator, αντίστοιχα. Στον ελληνικό πληθυσμό, ανεξάρτητα από τον ορισμό της ευπάθειας που χρησιμοποιείται, η συχνότητά της βρέθηκε χαμηλότερη από αυτήν που έχει αναφερθεί σε αντίστοιχες μελέτες που έχουν πραγματοποιηθεί σε ανεπτυγμένες χώρες. Το γεγονός ότι, ανεξάρτητα από το εργαλείο αξιολόγησης του συνδρόμου της ευπάθειας, βρέθηκε σημαντική συσχέτιση ανάμεσα στο βαθμό υιοθέτησης της Μεσογειακής Δίαιτας και της ευπάθειας αποτελεί το βασικό εύρημα αυτής της μελέτης, η οποία ανέδειξε την προστατευτική δράση της Μεσογειακής Δίαιτας απέναντι στο σύνδρομο της ευπάθειας.
Η γεωγραφία των αγιορειτικών μετοχίων κατά τη βυζαντινή εποχή
Authors: Καλπάκης Δημήτριος
Published: September 2021

Η ίδρυση και επέκταση του ζωτικού αθωνικού χώρου μέσω κτήσεων και μετοχίων συνιστά ένα ιδιαίτερο φαινόμενο το οποίο σχετίζεται άμεσα με τη διαμόρφωση της αθωνικής φυσιογνωμίας και ιστορίας. Η διατριβή αποτελεί μια μακροσκοπική προσέγγιση του συνόλου του φαινομένου κατά τη Βυζαντινή περίοδο, με έμφαση στη γεωγραφική του συνιστώσα. Το έργο αποτελείται από τρεις τόμους οι οποίοι περιέχουν: - Κυρίως κείμενο - Κατάλογο αθωνικών κτήσεων- Παρουσίαση των αθωνικών μονών, επιμέρους ποσοτικοποιήσεις της καταγραφής και γεωγραφική ανάλυση. Το έργο, θέτοντας μία ενιαία μεθοδολογική βάση για την καταγραφή των κτήσεων από τις σωζόμενες πηγές, προχωρά στην τυπολογική τους κατάταξη και την παραγωγή ποσοτικοποιήσεων, προκειμένου για την απόδοση του φαινομένου στο χώρο και το χρόνο, που συνιστούν κύρια κριτήρια της ιστορικο-γερωγραφικής ανάλυσης, μέσω γραφημάτων και πρωτότυπων χαρτογραφικών αποδόσεων. Η Συζήτηση, τέλος, θέτει το όλο ζήτημα σε ένα ευρύτερο πλαίσιο ανάλυσης με ειδικότερες παραμέτρους, όπως: οικονομία, γεωγραφία, περιβάλλον, χωροταξία, δίκτυα, άμυνα, δημογραφία κ.ά.
An amazon in Athens
Authors: Σεφεριάδη Γεσθημανή
Published: September 2021

Αυτή η διατριβή επιδιώκει να διερευνήσει τους έμφυλους συσχετισμούς στις Τραχίνιες του Σοφοκλή. Ειδικότερα, στο πρώτο κεφάλαιο προτείνω ότι η Αμαζονική προϊστορία της Δηιάνειρας εισάγει εκ προοιμίου ένα παράδοξο και ασταθές σύμβολο ομοιότητας και ετερότητας που δημιουργεί ένταση ανάμεσα στην αρρενωπότητα και τη θηλυκότητα. Στη συνέχεια, στο δεύτερο κεφάλαιο, συζητώ το απομακρυσμένο και τερατώδες μη-πολιτικό περιβάλλον που ορίζεται από την αποκήρυξη του γάμου και τις παράνομες σεξουαλικότητες, δηλαδή από τον κόσμο του Ηρακλή και των τερατωδών ανταγωνιστών του (Αχελώος, Νέσσος), προκειμένου να υποστηρίξω ότι ο κόσμος αυτός αντιτίθεται στην κοινωνική βιωσιμότητα που διασφαλίζεται μέσω της ευημερίας του οίκου. Με την τοποθέτηση μιας Αμαζόνας εντός της πολιτικής διάταξης του οίκου, οι Τραχίνιες διαπραγματεύονται τον γυναικείο τόπο και υποστηρίζουν την ανάγκη να απελαθούν οι τερατώδεις σεξουαλικότητες από την πόλιν. Εντός των θολών ορίων των διακρίσεων μεταξύ των δύο φύλων, εντούτοις, είναι εντυπωσιακό ότι η βιωσιμότητα του οίκου και της πόλεως προβάλλονται στον θηλυκό πόλο ενώ ο αρσενικός αξιοποιείται για να προβάλει την κατάρρευσή τους. Έπειτα, στο τρίτο κεφάλαιο, μέσα από μια συζήτηση των γαμήλιων αφηγήσεων του δράματος, ακολουθώ τον τρόπο με τον οποίο το ακανόνιστο αυτό μυθικό υλικό ‘πολιτικοποιείται’ για να ενταχθεί σε μια σύνθεση που αναφέρεται επανειλημμένα στον γάμο. Θα φανεί ότι η δομή του έργου αναπτύσσεται με βάση τις επανειλημμένες στρεβλώσεις του τελετουργικού του γάμου και, κατά συνέπεια, των κατηγοριών φύλου εντός του γάμου, έτσι ώστε ολόκληρη η σύνθεση να μπορεί να θεωρηθεί ως η δραματοποίηση τριών πιθανών γάμων, δύο τελετουργικών θανάτων και μιας κηδείας. Στο τέταρτο κεφάλαιο, εστιάζω στην αλληλεπίδραση της Δηιάνειρας με τον τερατώδη Κένταυρο και το πρόβλημα αυτής της συναλλαγής, την οποία θεώρησα ως την εύλογη και αναπόδραστη συνέπεια ενός ήδη διαβρωμένου δικτύου αμοιβαιότητας. Ως συνέχεια αυτής της συζήτησης, εξετάζω εκ του σύνεγγυς την πρόταση του έργου όσον αφορά τις συνέπειες αυτής της πράξης και σε σχέση με τα διαφορετικά συστήματα δικαιοσύνης. Τέλος, στο τελευταίο μου κεφάλαιο, εξετάζω το τέλος του έργου μέσα στα πλαίσια των πατριαρχικών δομών της τραγωδίας και ιδιαίτερα ενόψει της δραματικής και πατριαρχικής εξουσίας. Με την απουσία της Δηιάνειρας, αυτό το καταληκτικό τμήμα φαίνεται να λειτουργεί ως υπεράσπιση κατά της κατάρρευσης των έμφυλων ορίων και ως προσπάθεια να αποκατασταθεί η υπονομευμένη έμφυλη τάξη. Παρόλα αυτά, η στάση του Ύλλου και η δυναμική απουσία της Δηιάνειρας προβάλλουν αντίσταση ενάντια σε αυτή την προσπάθεια, μια αντίσταση που τελικά καταφέρνει να ενισχύσει τη δυναμική διαπραγμάτευσης στην οποία το έργο έχει επενδύσει.
Σύνθεση πολύπλοκων μακρομοριακών αρχιτεκτονικών με πολυμερισμό μετάθεσης διάνοιξης δακτυλίου, ROMP
Authors: Νικοβιά Χριστιάνα
Published: September 2021

Ποικιλία σύνθετων μακρομοριακών δομών συντέθηκε με τη χρήση ROMP καταλυτών και με συνδυασμό διάφορων τεχνικών πολυμερισμού. Αρχικά, συντέθηκαν μακρομονομερή με μία ακραία ομάδα νορβορνενίου με τη χρήση του ROP. Με την τεχνική του ‘εμβολιασμού μέσω μακρομονομερών’ τα μακρομονομερή αυτά ομοπολυμερίστηκαν ώστε να συντεθούν πολυμακρομονομερή υψηλής πυκνότητας και συμπολυμερίστηκαν με το μικρότερου μοριακού βάρους μονομερές, το νορβορνένιο για τη σύνθεση εμβολιασμένων συμπολυμερών, χαμηλής πυκνότητας. Επιπλέον, συμπολυμακρομονομερή παρασκευάστηκαν με διαδοχικό και τυχαίο συμπολυμερισμό διαφορετικών μακρομονομερών. Συγκεκριμένα, μακρομονομερή πολυ(L-λακτιδίου)-PLLA και πολυ(ε-απρολακτόνης)-PCL, συντέθηκαν μέσω ROP. Με τη χρήση καταλυτών Grubbs, αυτά τα μακρομονομερή ομοπολυμερίστηκαν και συμπολυμερίστηκαν με νορβορνένιο μέσω ROMP ώστε να παραχθούν πολυμακρομονομερή και εμβολιασμένα συμπολυμερή, αντίστοιχα. Τέλος, συντέθηκαν τυχαία και κατά συστάδες συμπολυμακρομονομερή με κύρια αλυσίδα το πολυνορβορνένιο και πλευρικές αλυσίδες PLLA και PCL. Τα μοριακά χαρακτηριστικά των εμβολιασμένων συμπολυμερών μελετήθηκαν μέσω της φασματοσκοπίας NMR και χρωματογραφίας αποκλεισμού μεγεθών (SEC) εξοπλισμένη με διάφορους ανιχνευτές. Οι θερμικές ιδιότητες μελετήθηκαν με χρήση της διαφορικής θερμοδομετρίας σάρωσης (DSC) και της θερμοσταθμικής ανάλυσης (TGA). Επιπλέον, εικόνες από τη διαμόρφωση των πολυμερών ελήφθησαν από τη μικροσκοπία ατομικών δυνάμεων (AFM).
Τροποποιημένοι στη βάση, άκυκλοι, 3΄-τριφθορομεθυλο και μεθυλονουκλεοζίτες
Authors: Κολλάτος Νικόλαος
Published: September 2021

Ο σημαντικός ρόλος των νουκλεοζιτών, όσον αφορά στη χημική τους συμπεριφορά και την βιολογική τους δράση, οδήγησε πολλούς ερευνητές στην σύνθεση τροποποιημένων νουκλεοζιτών τόσο στο τμήμα της βάσης όσο και στο τμήμα του υδατανθρακικού δακτυλίου, με εξαιρετική αντιική, αντικαρκινική και αντιμικροβιακή δράση. H παρούσα διατριβή εστιάστηκε στη σύνθεση νέων νουκλεοζιτικών αναλόγων με τροποποιήσεις τόσο στο τμήμα του σακχάρου, όσο και στο τμήμα της ετεροκυκλικής βάσης της ουρακίλης, καθώς και άκυκλων νουκλεοζιτών με τροποποίηση στη βάση της ουρακίλης. Ο σχεδιασμός των μορίων, τα οποία συντέθηκαν στα πλαίσια της συγκεκριμένης διατριβής, βασίστηκε στο ότι: α) Η προσθήκη της ηλεκτραρνητικής τριφθορομεθυλο-ομάδας σε ένα μόριο μπορεί να του προσδώσει ενδιαφέρουσες αντιικές ή/και αντικαρκινικές ιδιότητες, β) Οι νουκλεοζίτες, οι οποίοι φέρουν την μέθυλο ομάδα ως διακλαδισμένη αλυσίδα στο τμήμα της φουρανόζης εμφανίζουν έντονο φαρμακολογικό ενδιαφέρον, γ) Τα τροποποιημένα νουκλεοζιτικά ανάλογα με πενταμελή και εξαμελή υδατανθρακικό δακτύλιο έχουν επιδείξει σημαντική αντικαρκινική, αντιϊκή, αντιβιοτική και αντιοξειδωτική δράση, ενώ μια ιδιαιτέρως ενδιαφέρουσα υποκατηγορία τους αποτελούν οι δεοξυ-πυρανονουκλεοζίτες, δ) Οινουκλεοζίτες με άκυκλο τμήμα συνδεδεμένο σε μία ετεροκυκλική βάση εμφανίζουν ιδιαίτερες βιολογικές ιδιότητες, και ε) Οι C5-υποκατεστημένοι νουκλεοζίτες πυριμιδίνης έχουν ενδιαφέρουσες βιολογικές ιδιότητες (αντιϊκές και αντικαρκινικές). Οι τελικοί νουκλεοζίτες αποτιμήθηκαν για τις αντιικές και κυτταροστατικές τους ιδιότητες χρησιμοποιώντας διάφορα ιικά στελέχη και καρκινικές κυτταρικές σειρές.
Σύγκριση της ικανότητας ορισμού των λέξεων ατόμων διαφορετικών ηλικιακών ομάδων
Authors: Δούρου Χρυσούλα
Published: September 2021

Η παρούσα διατριβή έχει ως αντικείμενο μελέτης την ικανότητα ορισμού λέξεων που παράγουν άτομα διαφορετικών ηλικιακών ομάδων, τον καθορισμό των ειδών ορισμού που προτιμώνται από κάθε ηλικιακή ομάδα καθώς και τη συσχέτιση της ορθότητας των παραγόμενων ορισμών από μεταβλητές όπως το μέρος του λόγου (ουσιαστικό, επίθετο, ρήμα), τον τρόπο μορφολογικής δόμησης των λέξεων (απλές και σύνθετες λέξεις), τη σημασιολογική δομή (συγκεκριμένες, αφηρημένες λέξεις) το φύλο, την ηλικία, την κατεύθυνση σπουδών (θεωρητική, θετική) και το μορφωτικό επίπεδο. Το δείγμα αποτέλεσαν 322 άτομα διαφορετικών ηλικιακών ομάδων, μαθητές, φοιτητές και ενήλικες. Τα άτομα αυτά κλήθηκαν να ορίσουν προφορικά τις 16 λέξεις (8 ουσιαστικά, 4 ρήματα και 4 επίθετα). Οι ορισμοί που παρήχθησαν, ηχογραφήθηκαν και, στη συνέχεια, έγινε η απομαγνητοφώνηση των απαντήσεων. Για την κωδικοποίηση και βαθμολόγηση των απαντήσεων υιοθετήθηκε το πρωτόκολλο των Marinellie & Johnson (2002, 2004). Οι ορισμοί αξιολογήθηκαν και βαθμολογήθηκαν τόσο ως προς το περιεχόμενο όσο και ως προς την μορφή σε μία πενταβάθμια κλίμακα στη βάση ενός συνεχούς που αποτυπώνει την αναπτυξιακή πορεία των ορισμών. Το υψηλότερο σκορ που μπορούσε να συγκεντρώσει κανείς ήταν 80 βαθμοί. Από την επεξεργασία των δεδομένων της έρευνας προέκυψε ότι το συνολικό σκορ των απαντήσεων των συμμετεχόντων στην έρευνα αυξάνεται όσο τα παιδιά φοιτούν στο σχολείο. Μετά επιδρά ένα σύνολο άλλων παραγόντων στην ικανότητα και στη χρήση στρατηγικών ορισμού που σχετίζεται με το μορφωτικό επίπεδο, την κατεύθυνση σπουδών, το φύλο. Το εύρημα αυτό αποτελεί και πρωτοτυπία της παρούσας διατριβής αφού οι προηγούμενες μελέτες θέτουν ως καθοριστικό και σημαντικότερο παράγοντα την ηλικία στην ανάπτυξη των ικανοτήτων και δεξιοτήτων ορισμού. Επίσης, αναφορικά με τα μορφολογικά, σημασιολογικά και γραμματικά χαρακτηριστικά των λέξεων και με την επίδρασή τους στην ικανότητα ορισμού των λέξεων, διαπιστώθηκε ότι οι απλές λέξεις ορίζονται ευκολότερα από τις σύνθετες, τα συγκεκριμένα ουσιαστικά ορίζονται ευκολότερα από τα αφηρημένα και τα ουσιαστικά ορίζονται ευκολότερα από τα ρήματα και τα επίθετα. Τα ευρήματα που προέκυψαν μπορούν να βελτιώσουν τα τεστ αξιολόγησης της νοημοσύνης ή να χρησιμοποιηθούν στην άμεση διδασκαλία του λεξιλογίου, που είναι απαραίτητη για να αποκτήσουν οι μαθητές ένα βασικό λεξιλόγιο καλύπτοντας βασικές ανάγκες επικοινωνίας. Επίσης, τα ευρήματα της παρούσας διατριβής μπορούν να αξιοποιηθούν στη διδακτική πράξη μέσα από τη διδασκαλία του λεξιλογίου, τον σχεδιασμό παρεμβατικών προγραμμάτων για τη βελτίωση της ικανότητας ορισμού λέξεων, τη συμπερίληψη συγκεκριμένων κατηγοριών λέξεων στα σχολικά εγχειρίδια ανάλογα με την ηλικία ή άλλες μεταβλητές. Τέλος, μπορούν να αξιοποιηθούν και στη λεξικογραφία έτσι ώστε να βελτιωθούν οι ορισμοί των λέξεων στα ερμηνεύματα των λημμάτων και τα λεξικά να γίνουν πιο χρηστικά.
Θεολογική και ηθική θεώρηση των κλινικών δοκιμών
Authors: Χατζημιχαήλ Χρίστος
Published: September 2021

Η παρούσα διατριβή ασχολήθηκε με την ηθική και θεολογική θεώρηση των κλινικών δοκιμών. Η συμβολή της θα μπορούσε συνοπτικά να εντοπιστεί στα ακόλουθα: α) Ενδιέτριψε για πρώτη φορά, εξ όσων γνωρίζουμε για τα ελληνικά δεδομένα, στο θέμα των κλινικών δοκιμών υπό την προοπτική της ηθικής και θεολογικής θεώρησης, β) Παρουσίασε αναλυτικά τα κύρια δεδομένα (ιατροφαρμακευτικά, ιστορικά, νομορυθμιστικά-κανονιστικά, θρησκειολογικά, βιοηθικά, ηθικά και θεολογικά) που σχετίζονται με τις κλινικές δοκιμές, γ) Επιβεβαίωσε την εφαρμογή της χρήσης των γενικών βιοηθικών αρχών της Ορθόδοξης Θεολογίας στην προσέγγιση των κλινικών δοκιμών, δ) Έθεσε τις βάσεις για περαιτέρω εμβάθυνση και ενασχόληση με το θέμα, ε) Αναφέρθηκε σε σημεία που χρήζουν προσοχής από αρμόδιους φορείς και επιτροπές κατά τη βιοηθική και όχι μόνο, αξιολόγηση των κλινικών δοκιμών, στ) Συνέβαλε στη διεπιστημονική προσέγγιση ενός βιοηθικού ζητήματος όπως είναι οι κλινικές δοκιμές, επιβεβαιώνοντας τη διαλεκτική σχέση της Ορθόδοξης Θεολογίας με τις ιατροφαρμακευτικές επιστήμες, ζ) Διαπραγματεύθηκε ένα θέμα με ποικίλες προεκτάσεις, όπως είναι επί παραδείγματι η σχετική ενημέρωση των ασθενών και η σχετική πληροφόρηση της Ορθόδοξης Ιεραποστολής που δραστηριοποιείται σε χώρες όπου διεξάγονται κλινικές δοκιμές σε ευάλωτους οικονομικά πληθυσμούς.
Η λογική της εφαρμογής ιδιωτικών κριτηρίων στη διαχείριση των δημόσιων αθλητικών εγκαταστάσεων
Authors: Ανέστος Κωνσταντίνος
Published: September 2021

Η παρούσα έρευνα είχε σαν σκοπό τη μελέτη της χορηγίας δικαιωμάτων ονομασίας, ως μέσου εξεύρεσης επαρκών οικονομικών πόρων για τις δημόσιες αθλητικές εγκαταστάσεις στην Ελλάδα. Εξέτασε παράγοντες που επιδρούν στη διαμόρφωση της στάσης των φιλάθλων προς τον χορηγό, καθώς και πως η στάση προς τον χορηγό επιδρά στην πρόθεση αγοράς προϊόντων του χορηγού και στην πρόθεση θετικής επικοινωνίας γι’ αυτόν. Επιπλέον, εξετάστηκε η ισχύς της ιεραρχίας ‘αντίληψη-στάση-πρόθεση συμπεριφοράς’ στις χορηγίες δικαιωμάτων ονομασίας. Στην έρευνα συμμετείχαν 511 θεατές επαγγελματικών αγώνων σε αθλητικές εγκαταστάσεις του νομού Αττικής. Χρησιμοποιήθηκε ως βάση το ερωτηματολόγιο των Chen & Zhang (2012) για τη μέτρηση των αντιλήψεων για τα δικαιώματα ονομασίας αθλητικών εγκαταστάσεων, της στάσης απέναντι στην εμπορευματοποίηση, της ταύτισης με την ομάδα, της ταύτισης με το γήπεδο, της στάσης προς τον χορηγό, και της πρόθεσης αγοράς προϊόντων του χορηγού. Για τα αποτελέσματα απόφασης αποδοχής της χορηγίας, υιοθετήθηκε η προσέγγιση των Kyle, Kerstetter & Guadagnolo (1999), τροποποιημένη στο πλαίσιο της χορηγίας δικαιωμάτων ονομασίας αθλητικών εγκαταστάσεων (Anestos, Gargalianos & Thamnopoulos, 2016). Από τις αναλύσεις διαπιστώθηκε ότι επηρέασαν σημαντικά και πρόβλεψαν τη στάση προς τον χορηγό οι αντιλήψεις για τη χορηγία, η αποτίμηση αποφάσεων αποδοχής της χορηγίας, και η στάση απέναντι στην εμπορευματοποίηση (η τελευταία, αρνητικά). Αντίθετα με τις ερευνητικές υποθέσεις, η ταύτιση με την ομάδα δεν πρόβλεψε τη στάση προς τον χορηγό, ενώ η ταύτιση με το γήπεδο την επηρέασε σημαντικά, αλλά όχι αρνητικά. Σχετικά με τις προθέσεις συμπεριφοράς των φιλάθλων, η στάση προς τον χορηγό συνεισέφερε σημαντικά στην πρόβλεψη της πρόθεσης αγοράς προϊόντων του χορηγού, και στην πρόθεση θετικής προφορικής επικοινωνίας. Τέλος, η στάση προς τον χορηγό φάνηκε πως παίζει σημαντικό ρόλο διαμεσολάβησης στη σχέση ανάμεσα στις αντιλήψεις για τη χορηγία και στις μελλοντικές προθέσεις των φιλάθλων. Συμπερασματικά, η αποδοτικότητα της χορηγίας δικαιωμάτων ονομασίας αθλητικών εγκαταστάσεων εξαρτάται από το πως θα επηρεαστούν θετικά οι αντιλήψεις των φιλάθλων, ώστε να διαμορφώσουν ευνοϊκή στάση προς τον χορηγό. Προτείνεται η εφαρμογή στοχευμένης επικοινωνιακής στρατηγικής, με έμφαση στο να τονιστούν τα αναμενόμενα οφέλη από τη χορηγία. Επίσης, η εφαρμογή δράσεων προβολής -εναρμονισμένων με το προφίλ των φιλάθλων- θεωρείται απαραίτητη, για την εδραίωση των δεσμών του χορηγού της αθλητικής εγκατάστασης μαζί τους.